CELEX: 32019D1275
Language: bg
Date: 2019-07-29 00:00:00
Title: Решение за изпълнение (ЕС) 2019/1275 на Комисията от 29 юли 2019 година относно еквивалентността на правната и надзорна уредба, приложима по отношение на бенчмарковете в Сингапур, в съответствие с Регламент (ЕС) 2016/1011 на Европейския парламент и на Съвета (Текст от значение за ЕИП.)

30.7.2019   
               
               
                  BG
               
               
                  Официален вестник на Европейския съюз
               
               
                  L 201/13
               
            
         РЕШЕНИЕ ЗА ИЗПЪЛНЕНИЕ (ЕС) 2019/1275 НА КОМИСИЯТА
         от 29 юли 2019 година
         относно еквивалентността на правната и надзорна уредба, приложима по отношение на бенчмарковете в Сингапур, в съответствие с Регламент (ЕС) 2016/1011 на Европейския парламент и на Съвета
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1011 на Европейския парламент и на Съвета от 8 юни 2016 г. относно индекси, използвани като бенчмаркове за целите на финансови инструменти и финансови договори или за измерване на резултатите на инвестиционни фондове, и за изменение на директиви 2008/48/ЕО и 2014/17/ЕС и на Регламент (ЕС) № 596/2014 (1), и по-специално член 30 от него,
         като има предвид, че:
         
                     (1)
                  
                  
                     С Регламент (ЕС) 2016/1011 се установява обща рамка за осигуряване на точността и достоверността на индексите, използвани като референтни показатели (бенчмаркове) за целите на финансови инструменти и финансови договори или за измерване на резултатите на инвестиционни фондове в Съюза.
                  
               
                     (2)
                  
                  
                     Посоченият регламент се прилага от 1 януари 2018 г. Администраторите на референтни показатели извън Съюза имат право на преходен период, през който в Съюза могат да се използват референтни показатели на трети държави. След изтичането на преходния период даден референтен показател или комбинация от референтни показатели, изготвени от намиращ се в трета държава администратор, могат да се използват в Съюза само ако референтният показател и администраторът са включени в регистъра, воден от Европейския орган за ценни книжа и пазари (ЕОЦКП), след като Комисията е приела решение за еквивалентност или е получено признаване или одобрение от компетентни органи.
                  
               
                     (3)
                  
                  
                     Комисията е оправомощена да приема решения за изпълнение, в които се посочва, че правната и надзорна уредба на дадена трета държава по отношение на конкретни администратори или конкретни референтни показатели/групи от референтни показатели е еквивалентна на изискванията съгласно Регламент (ЕС) 2016/1011. При оценката на еквивалентността Комисията взема предвид дали правната уредба и надзорната практика на трета държава гарантират съответствие с принципите на IOSCO за финансовите референтни показатели или — когато е приложимо — принципите на IOSCO за агенциите за докладване на цените на петрола на суровините (commodity price reporting agencies), както и дали тези конкретни администратори или референтни показатели или групи от референтни показатели подлежат на ефективен текущ надзор и прилагане в тази трета държава.
                  
               
                     (4)
                  
                  
                     Референтни показатели като Singapore Interbank Offered Rates (SIBOR) и Singapore Dollar Swap Offer Rate (SOR) се администрират в Сингапур и се използват в Съюза от известен брой поднадзорни субекти. Във връзка с това Комисията направи оценка на уредбата, регламентираща референтните показатели в Сингапур.
                  
               
                     (5)
                  
                  
                     Законът за ценните книжа и фючърсите (ЗЦКФ) и Наредбата за ценните книжа и фючърсите (Финансови референтни показатели) от 2018 г. (Наредба за референтните показатели, НРП) представляват правната и надзорна уредба на Сингапур по отношение на администраторите на значими референтни показатели и доставчиците на входящи данни за тези показатели. При разработването на изискванията съгласно ЗЦКФ и НРП Органът за паричната политика на Сингапур (Monetary Authority of Singapore – MAS) взе под внимание режимите, регулиращи референтни показатели в чужбина, включително Регламент (ЕС) 2016/1011.
                  
               
                     (6)
                  
                  
                     В част VIAA от ЗЦКФ се въвежда регулаторен режим, при който всички администратори на референтни показатели и доставчици на входящи данни по отношение на даден значим референтен показател трябва да получат разрешение от MAS, даващо им статут на лицензиран администратор на референтен показател (Authorised Benchmark Administrator – ABA) или лицензиран доставчик на входящи данни за референтен показател (Authorised Benchmark Submitter – ABS). Съществуват специфични задължения за ABA и ABS, както и изисквания за задължително администриране и предоставяне на данни за даден значим референтен показател. Освен това ЗЦКФ предоставя на MAS правомощия за законотворчество. Правилата, прилагани от MAS, са правно обвързващи.
                  
               
                     (7)
                  
                  
                     В член 2 от ЗЦКФ финансовият референтен показател се определя като цена, курс, индекс или стойност, която/който i) се определя периодично чрез прилагането (пряко или непряко) на формула или друг начин за изчисляване спрямо информация или изразено мнение относно операции на пазара или относно състоянието на пазара по отношение на един или повече базови активи; ii) на разположение е на обществеността (безплатно или срещу заплащане); и iii) използва се като основа за: определяне на дължими лихви или други суми, дължими по депозити или кредитни механизми; определяне на цената или стойността на даден инвестиционен продукт; или измерване на резултатите от даден продукт, предлаган от лице съгласно предвиденото в нормативните актове.
                  
               
                     (8)
                  
                  
                     В съответствие с член 123B от ЗЦКФ MAS може чрез публикувана в Държавен вестник наредба да определи даден финансов референтен показател за значим. MAS може направи това, ако се е уверил, че i) финансовите референтни показатели са от системно значение за финансовата система на Сингапур, ii) нарушаването на определянето на даден финансов референтен показател може да окаже влияние върху общественото доверие в референтния показател или финансовата система на Сингапур, iii) определянето на финансовия референтен показател би могло да бъде обект на манипулиране или iv) това е от обществен интерес по други съображения.
                  
               
                     (9)
                  
                  
                     В Наредбата за ценните книжа и фючърсите (Значими референтни показатели) от 2018 г., приета съгласно член 123B от ЗЦКФ, MAS е определил значимите финансови референтни показатели. Обхватът на настоящото решение е сведен до администраторите на референтните показатели, изброени в най-актуалната приложима версия на Наредбата за ценните книжа и фючърсите (Значими референтни показатели). Настоящото решение не обхваща администраторите на финансовите референтни показатели, които отговарят на условията за освобождаване от изискванията по Регламент (ЕС) 2016/1011 по силата на член 2, параграф 2 от посочения регламент.
                  
               
                     (10)
                  
                  
                     Съгласно ЗЦКФ (и по-специално членове 123D и 123ZC от него), както администраторите, така и доставчиците на входящи данни по отношение на значимите референтни показатели трябва да бъдат лицензирани, освен ако не са освободени от това изискване. Когато взема решение дали да издаде, да спре действието или да отмени лиценз на даден ABA, MAS може да вземе предвид факторите, посочени в член 123F, параграфи 5, 6, и 8 и член 123J, параграфи 1 и 6 от ЗЦКФ, както и правило 4, параграф 1 от НРП. Съгласно член 123F, параграф 2 и 3 от ЗЦКФ MAS също така може да наложи, измени или отмени условия или ограничения, приложими по отношение на ABA. Смята се, че дадено лице извършва нарушение, ако администрира или твърди, че администрира значим референтен показател, без да е получило съответния лиценз, освен ако не е освободено от това изискване.
                  
               
                     (11)
                  
                  
                     Съгласно член 123O от ЗЦКФ администраторите на референтни показатели трябва да изготвят кодекс за всеки значим референтен показател, в който да се определят стандартите, които трябва да бъдат спазвани от всеки доставчик на входящи данни за референтния показател. Поради това по силата на правило 8 от НРП се изисква създаването също така на надзорен комитет, който да извършва периодични прегледи на обхвата, концепцията и методологията на значимия референтен показател и на механизмите за улесняване на управлението на значимия референтен показател.
                  
               
                     (12)
                  
                  
                     В член 123J, параграф 4 и член 123ZZB от ЗЦКФ на MAS се дава възможност да задължи даден ABA да продължи да администрира даден значим референтен показател. В член 123F, параграфи 2 и 3 от ЗЦКФ на MAS се дава възможност да налага на ABA условия, свързани с процеса на определяне на значимия референтен показател. В член 123ZI, параграф 1 и член 123ZJ, параграф 1 от ЗЦКФ на MAS се дава правото да задължи дадено лице да бъде доставчик на входящи данни за значим референтен показател, като го определи за „доставчик на входящи данни за значим референтен показател“ (designated benchmark submitter – DBS). Когато решава дали да предостави на дадено лице статут на DBS или да го оттегли, MAS трябва да вземе предвид факторите, посочени в член 123ZI, параграфи 2 и 3 от ЗЦКФ. За DBS важат същите задължения, както за ABS.
                  
               
                     (13)
                  
                  
                     Част VIAA от ЗЦКФ и НРП като цяло отразяват принципите на IOSCO относно финансовите референтни показатели. Администраторът носи основната отговорност за всички аспекти на управлението на значимия референтен показател и трябва да спазва регулаторните изисквания съгласно ЗЦКФ и НРП. Когато администратор възлага функции на трета страна, действаща като външен изпълнител, той трябва да спазва разпоредбите, съдържащи се в Насоките относно възлагането на дейности на външни изпълнители, издадени от MAS. Всичко гореизброено е съобразено с принципите на IOSCO относно цялостната отговорност на администраторите и надзора по отношение на трети страни.
                  
               
                     (14)
                  
                  
                     В член 123А от ЗЦКФ са посочени целите на регулаторния режим, които са свързани с насърчаването на справедливо и прозрачно определяне на финансови референтни показатели и с намаляване на системните рискове. В този контекст съгласно член 123P от ЗЦКФ се изисква да се приведат в действие механизми за управление, които са необходими за това значимият референтен показател да бъде определен по справедлив и ефективен начин, който отразява общия принцип за избягване на конфликти на интереси по отношение на администраторите. Освен това е необходимо да се гарантира, че системите и механизмите за контрол във връзка с извършването на дейността по администрирането на значим референтен показател са адекватни и подходящи за мащаба и естеството на съответните извършвани операции и отразяват принципите на IOSCO относно правилата за контрол за администраторите.
                  
               
                     (15)
                  
                  
                     Тъй като в ЗЦКФ се изисква също така наличието на кодекс за всеки значим референтен показател, за което администраторът трябва да получи писмено одобрение от MAS, както и създаването на надзорен комитет, който трябва да извършва периодични прегледи на обхвата и адекватността на определенията, концепцията и методологията на определения референтен показател, принципите относно прозрачността, методологията, вътрешния контрол и периодичните прегледи, както и относно Кодекса за поведение на доставчика на входящи данни също така са отразени в този закон.
                  
               
                     (16)
                  
                  
                     Като се имат предвид принципите на IOSCO относно прехвърлянето, в член 123J на MAS се дава възможност да откаже оттегляне на лиценз на ABA, ако това не е от обществен интерес. Член 123S от ЗЦКФ, както и правило 13 от НРП и Указанието относно представянето на периодични доклади за администратори на референтни показатели съответстват на принципите на IOSCO относно одитите. Член 123R от ЗЦКФ и правило 12 от НРП относно администраторите на референтни показатели, както и член 123ZN, параграф 1 от ЗЦКФ и правило 20 от НРП относно доставчиците на входящи данни за референтните показатели съответстват на принципите на IOSCO относно одитната следа. Членове 123V и 123ZR от ЗЦКФ съответстват на принципите на IOSCO относно сътрудничеството с регулаторните органи.
                  
               
                     (17)
                  
                  
                     Следователно може да се направи заключението, че обвързващите изисквания по отношение на администраторите на финансови референтни показатели, определени като значими съгласно Наредбата за ценните книжа и фючърсите (Значими референтни показатели), са еквивалентни на съответните изисквания съгласно Регламент (ЕС) 2016/1011.
                  
               
                     (18)
                  
                  
                     В член 30 от Регламент (ЕС) 2016/1011 се изисква също така задължителните изисквания да подлежат на ефективен текущ надзор и прилагане в съответната трета държава.
                  
               
                     (19)
                  
                  
                     Регулираните администратори на референтни показатели и доставчици на входящи данни в Сингапур са обект на текущ надзор и контрол от страна на MAS. Органът осигурява спазването от страна на регулираните администратори и доставчици на входящи данни на задълженията съгласно ЗЦКФ и НРП и във връзка с това той извършва периодични оценки на това спазване. В оценките си MAS може да вземе предвид всякаква информация и доклади, които счита за подходящи. В членове 123O – 123V от ЗЦКФ са определени общите задължения, а в член 123F, параграф 4 и член 123K, параграф 6 от ЗЦКФ се предвижда, че администраторите трябва да спазват всички условия, свързани с тяхното лицензиране или освобождаване. В членове 123ZZA и 123ZZB от ЗЦКФ се предвижда възможността MAS да издава допълнителни наредби и насоки, които администраторите трябва да спазват.
                  
               
                     (20)
                  
                  
                     В член 123Q, параграф 1 и член 123S от ЗЦКФ, както и в правило 11 и правило 13, параграфи 1 и 2 от НРП от администраторите се изисква да уведомяват MAS за определени обстоятелства, включително за случаите, в които администраторът не е изпълнил дадено регулаторно задължение. MAS е оправомощен да събира информация, чрез която да направи оценка на спазването на ЗЦКФ от страна на лицензополучателите.
                  
               
                     (21)
                  
                  
                     В член 123ZZB от ЗЦКФ MAS се оправомощава да отправя разпореждания до администраторите, включително за предоставяне на MAS на доклади относно конкретни обстоятелства, в това число одитно становище във връзка с тези доклади. В членове 150 и 150А от ЗЦКФ MAS се оправомощава да извършва проверки на администраторите и да споделя доклади с чуждестранни регулаторни органи, когато това е целесъобразно.
                  
               
                     (22)
                  
                  
                     Когато даден администратор на референтен показател не спази регулаторните си задължения, MAS може да издава разпореждания съгласно член 123ZZB от ЗЦКФ за предприемането на конкретни мерки с цел отстраняване на проблемите. MAS може да оправи официално предупреждение до даден администратор съгласно член 334 от ЗЦКФ и/или да наложи условия или ограничения върху стопанската дейност на администратора на референтния показател съгласно член 123F, параграф 3 и член 123K, параграф 4 от ЗЦКФ. MAS също така може да спира действието или да отменя даден лиценз, както и да предоставя освобождаване при определени обстоятелства [вж. член123J, параграфи 1, 2 и 6 и член 123N, параграфи 1 и 3]. Освен това съгласно член 123ZZC, параграф 1 от ЗЦКФ MAS може да издава забранителни заповеди срещу даден администратор. Неспазването на изискванията съгласно ЗЦКФ се счита за нарушение. В ЗЦКФ са предвидени санкции при нарушения на изискванията.
                  
               
                     (23)
                  
                  
                     На последно място, в член 4, буква н) от формуляр 7, издаден съгласно раздел 123E, параграф 2 от ЗЦКФ и озаглавен „Заявление за лицензиране като администратор на референтен показател“, се изисква спазване на принципите на IOSCO като един от критериите за лицензиране. MAS извършва прегледи на политиките, процедурите, рамката и контрола на администратора на референтен показател като част от процедурата по преразглеждане на заявлението, подадено от администратор на референтен показател, за лицензиране или за освобождаване. В член 123P, параграф 1, буква а) от ЗЦКФ също така се изисква администраторът на значим референтен показател да управлява рисковете, свързани с дейността и операциите му, съгласно принципа на предпазливостта.
                  
               
                     (24)
                  
                  
                     Поради това Комисията стига до заключението, че обвързващите изисквания по отношение на администраторите на финансовите референтни показатели, определени за значими съгласно Наредбата за ценните книжа и фючърсите (Значими референтни показатели), са обект на ефективен текущ надзор и прилагане.
                  
               
                     (25)
                  
                  
                     Администраторите на референтни показатели в ЕС не са длъжни да се лицензират за референтните си показатели, които ще използват в Сингапур, освен ако даден референтен показател не е определен от MAS като значим. MAS уведоми Комисията за своята оценка, а именно че нито един от референтните показатели на ЕС не отговаря на критериите за определяне като значим референтен показател в Сингапур.
                  
               
                     (26)
                  
                  
                     В допълнение към настоящото решение ще бъдат сключени договорености за сътрудничество, насочени към ефективен обмен на информация и към координация на надзорните дейности между ЕОЦКП и MAS.
                  
               
                     (27)
                  
                  
                     Настоящото решение се основава на оценка на действащите правно обвързващи изисквания, свързани с референтните показатели в Сингапур към момента на приемането на настоящото решение. Комисията ще продължи да наблюдава редовно развитието на пазара, развитието на правната и надзорна уредба, регулираща референтните показатели, както и ефективността на сътрудничеството между надзорните органи по отношение на мониторинга и прилагането на тези изисквания, за да се осигури текущото изпълнение на изискванията, въз основа на които е прието настоящото решение.
                  
               
                     (28)
                  
                  
                     Настоящото решение се прилага, без да се засяга възможността Комисията да извърши отделен преглед по всяко време, когато съответните промени налагат Комисията да преразгледа настоящото решение.
                  
               
                     (29)
                  
                  
                     Мерките, предвидени в настоящото решение, са в съответствие със становището на Европейския комитет по ценни книжа,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на член 30 от Регламент (ЕС) 2016/1011 действащата правна и надзорна уредба на Сингапур, приложима за администраторите на финансовите референтни показатели (бенчмаркове), които са определени за значими референтни показатели в най-актуалната приложима версия на Наредбата за ценните книжа и фючърсите (Значими референтни показатели) от 2018 г., се приема за еквивалентна на изискванията, установени в Регламент (ЕС) 2016/1011, и за подлежаща на ефективен текущ надзор и прилагане.
         
         
            Член 2
            Настоящото решение влиза в сила 20 дни след публикуването му Официален вестник на Европейския съюз.
            
         
         
            Съставено в Брюксел на 29 юли 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 171, 29.6.2016 г., стр. 1.